Document ID: 32006L0059

32006L0059
L 175/61
JURNALUL OFÍCIAL AL UNIUNII EUROPENE
DIRECTIVA 2006/59/CE A COMISIEI
din 28 iunie 2006
de modificare a anexelor la Directivele 76/895/CEE, 86/362/CEE, 86/363/CEE și 90/642/CEE ale Consiliului cu privire la limitele maxime aplicabile pentru reziduurile de carbaril, deltametrin, endosulfan, fenitrotion, metidation și oxamil
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/895/CEE a Consiliului din 23 noiembrie 1976 privind stabilirea conținuturilor maxime de reziduuri de pesticide din și de pe fructe și legume (1), în special articolul 5,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (2), în special articolul 10,
având în vedere Directiva 86/363/CEE a Consiliului din 24 iulie 1986 privind stabilirea conținutului maxim pentru reziduurile de pesticide de pe și din produsele alimentare de origine animală (3), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (4), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (5), în special articolul 4 alineatul (1) litera (f),
întrucât:
(1)
În cazul cerealelor și al produselor de origine vegetală, inclusiv fructe și legume, conținuturile de reziduuri indică folosirea unor cantități minime de pesticide necesare pentru a asigura protecția eficientă a plantelor vegetale, aplicate astfel încât cantitatea de reziduuri să fie cât mai redusă și acceptabilă din punct de vedere toxicologic, având în vedere protecția mediului înconjurător și doza zilnică admisă estimată în cazul consumatorilor. În ceea ce privește produsele de origine animală, conținuturile de reziduuri reflectă consumul animalelor de cereale și produse de origine vegetală tratate cu pesticide, luând în considerare, după caz, consecințele directe ale folosirii medicamentelor de uz veterinar. Conținutul maxim de reziduuri (CMR) comunitar reprezintă nivelul maxim al cantității de reziduuri care se poate regăsi în produse atunci când producătorii au respectat bunele practici agricole.
(2)
Conținutul maxim de reziduuri (CMR) pentru pesticide este revizuit periodic și ajustat pentru a lua în considerare noile date și informații. CMR este stabilit la limita de detectare în cazul în care utilizările autorizate ale produselor de uz fitosanitar nu prevăd conținutul de reziduuri de pesticide detectabil din și de pe produsele alimentare, în cazul în care nu există o utilizare autorizată, în cazul în care utilizările autorizate de statele membre nu au fost fundamentate pe datele necesare sau atunci când utilizările în țări terțe care au ca efect producerea de reziduuri în și pe produsele alimentare care pot fi puse în circulație pe piața comunitară nu au fost fundamentate pe datele necesare.
(3)
Comisia a fost informată că CMR în vigoare trebuie revizuit în cazul mai multor pesticide în lumina unor noi informații disponibile în materie de toxicologie și în ceea ce privește expunerea consumatorilor. Comisia a solicitat statelor membre raportoare în cauză să formuleze propuneri de revizuire a conținuturilor maxime de reziduuri (CMR) comunitare. Propunerile au fost înaintate Comisiei.
(4)
Expunerea consumatorilor pe parcursul întregii vieți sau pe o perioadă scurtă la fiecare dintre pesticidele prevăzute de prezenta directivă prin intermediul produselor alimentare a fost reexaminată și evaluată în conformitate cu procedurile și practicile comunitare în uz, ținând seama de liniile directoare publicate de Organizația Mondială a Sănătății (6). Pe această bază, trebuie stabilite noile CMR care să elimine expunerea inacceptabilă a consumatorilor.
(5)
În cazuri justificate, expunerea acută a consumatorilor la pesticide prin intermediul produselor alimentare susceptibile să conțină reziduuri a fost măsurată și evaluată în conformitate cu procedurile și practicile în uz din cadrul Uniunii Europene, ținând seama de liniile directoare publicate de către Organizația Mondială a Sănătății. S-a ajuns la concluzia că prezența reziduurilor de pesticide la un nivel egal sau mai mic decât noile conținuturi maxime de reziduuri (CMR) propuse nu are efecte toxice acute.
(6)
Partenerii comerciali ai Comunității au fost consultați în cadrul Organizației Mondiale a Comerțului asupra noilor conținuturi maxime de reziduuri propuse și au fost luate în considerare observațiile lor cu privire la conținuturile menționate anterior.
(7)
Prin urmare, anexele la directivele 76/895/CEE, 86/362/CEE, 86/363/CEE și 90/642/CEE trebuie modificate în consecință.
(8)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
În anexa II la Directiva 76/895/CEE, rubricile pentru carbaril și fenitrotion se elimină.
Articolul 2
Directiva 86/362/CEE se modifică după cum urmează:
(a)
la anexa II partea A, se adaugă liniile referitoare la oxamil din anexa I la prezenta directivă;
(b)
la anexa II partea A, liniile referitoare la deltametrin și metidation se înlocuiesc cu textul anexei II la prezenta directivă.
Articolul 3
Directiva 86/363/CEE se modifică după cum urmează:
(a)
la anexa II partea A se adaugă linia referitoare la carbaril care apare în anexa III la prezenta directivă;
(b)
la anexa II partea B, se înlocuiește linia referitoare la deltametrin cu textul din anexa IV la prezenta directivă.
Articolul 4
Directiva 90/642/CEE se modifică după cum urmează:
(a)
la anexa II, se adaugă liniile referitoare la carbaril și oxamil din anexa V la prezenta directivă;
(b)
la anexa II, liniile referitoare la deltametrin, endosulfan, fenitrotion și metidation se înlocuiesc cu textul anexei VI la prezenta directivă.
Articolul 5
(1) Statele membre adoptă și publică, până la 29 decembrie 2006, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte și tabelul de corespondență între actele menționate anterior și prezenta directivă.
Statele membre aplică aceste acte de la 30 decembrie 2006, cu excepția dispozițiilor referitoare la oxamil, care se aplică de la 30 decembrie 2007.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi este comunicat de către statele membre textul principalelor dispoziții de drept intern pe care le adoptă în domeniul reglementat de prezenta directivă.
Articolul 6
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 7
Prezenta directivă se adresează statelor membre.
Adoptată la Bruxelles, 28 iunie 2006.

Labels: 17
20
0
3
6